
ระเบียบกองทุนหลักประกันสุขภาพองค์การบริหารส่วนตำบลห้วยนาง 
พ.ศ. ๒๕๕๔
.........................................................

ตามที่องค์การบริหารส่วนตำบลห้วยนาง  อำเภอห้วยยอด  จังหวัดตรัง  ได้ลงนามความร่วมมือจัดตั้งกองทุนระบบหลักประกันสุขภาพ กับสำนักงานหลักประกันสุขภาพแห่งชาติ จึงเป็นการสมควรที่จะต้องกำหนดแนวทางการรับเงิน การจ่ายเงิน การเก็บรักษาเงิน และการจัดทำบัญชี เงินหรือทรัพย์สินในกองทุนหลักประกันสุขภาพ  ทั้งนี้เพื่อให้การดำเนินงานเป็นไปอย่างมีประสิทธิภาพเกิดความสะดวกคล่องตัว  มีแนวทางปฏิบัติที่ชัดเจนและสอดคล้องกับสภาพการณ์

ฉะนั้น  อาศัยอำนาจตามประกาศคณะกรรมการหลักประกันสุขภาพแห่งชาติ  เรื่อง การกำหนดหลักเกณฑ์เพื่อสนับสนุนให้องค์การบริหารส่วนตำบลหรือเทศบาล ดำเนินงานและบริหารจัดการกองทุนหลักประกันสุขภาพในระดับท้องถิ่นหรือพื้นที่ พ.ศ. ๒๕๕๒ และประกาศสำนักงานหลักประกันสุขภาพแห่งชาติ เรื่อง แนวทางการรับเงิน การจ่ายเงิน การเก็บรักษาเงิน และการจัดทำบัญชี เงินหรือทรัพย์สินในกองทุนหลักประกันสุขภาพ  ลงวันที่  ๑๖  ธันวาคม  พ.ศ. ๒๕๕๒  คณะกรรมการบริหารกองทุนหลักประกันสุขภาพองค์การบริหารส่วนตำบลห้วยนาง ได้มีการประชุมคณะกรรมการ ครั้งที่ ๑/๒๕๕๔  เมื่อวันที่ ๑ เดือนกรกฎาคม พ.ศ. ๒๕๕๔  จึงให้ออกระเบียบไว้ดังนี้

ข้อ ๑  ระเบียบนี้เรียกว่า “ ระเบียบกองทุนหลักประกันสุขภาพองค์การบริหารส่วนตำบลห้วยนาง พ.ศ. ๒๕๕๔ ”

ข้อ ๒  ระเบียบนี้ใช้บังคับตั้งแต่วันประกาศเป็นต้นไป 


ข้อ ๓  ในระเบียบนี้ 

“กองทุน”  หมายถึง  กองทุนหลักประกันสุขภาพองค์การบริหารส่วนตำบลห้วยนาง

“คณะกรรมการ”  หมายถึง  คณะกรรมการบริหารกองทุนหลักประกันสุขภาพองค์การบริหารส่วนตำบลห้วยนาง
“ประธานกรรมการ”  หมายความว่า  ประธานกรรมการบริหารกองทุนหลักประกันสุขภาพองค์การบริหารส่วนตำบลห้วยนาง

“สำนักงาน”  หมายถึง  สำนักงานเลขานุการกองทุนหลักประกันสุขภาพองค์การบริหารส่วนตำบลห้วยนาง  

ที่ทำการของกองทุนหลักประกันสุขภาพ  ตั้งอยู่  ณ ที่ทำการองค์การบริหารส่วนตำบลห้วยนาง  เลขที่ ๑๖๐ หมู่ที่ ๖  ตำบลห้วยนาง  อำเภอห้วยยอด  จังหวัดตรัง

ข้อ ๔  ระเบียบนี้ให้ใช้บังคับกับการบริหารงานของกองทุนหลักประกันสุขภาพในระดับท้องถิ่นองค์การบริหารส่วนตำบลห้วยนาง 
บรรดาระเบียบ  ข้อบังคับ  หรือคำสั่ง  มติของคณะกรรมการหรือวิธีปฏิบัติอื่นใดซึ่งขัดหรือแย้งกับความตามระเบียบนี้ให้ใช้ความในระเบียบนี้แทน
ข้อ ๕  ให้ประธานกรรมการ รักษาการให้เป็นไปตามระเบียบนี้ และให้มีอำนาจวินิจฉัยชี้ขาดปัญหา หรือออกประกาศเกี่ยวกับการปฏิบัติตามระเบียบนี้ โดยไม่ขัดหรือแย้งกับระเบียบนี้
หมวดที่  ๑
วัตถุประสงค์ของกองทุนหลักประกันสุขภาพ
--------------------------------

ข้อ ๖  เพื่อสนับสนุนและส่งเสริมการจัดบริการสาธารณสุข  ของหน่วยบริการหรือสถานบริการอื่น รวมทั้งสถานบริการทางทางเลือกในตำบลห้วยนาง โดยเน้นเรื่องการสร้างเสริมสุขภาพ การป้องกันโรค  การฟื้นฟูสมรรถภาพและการรักษาพยาบาลระดับปฐมภูมิ ที่จำเป็นต่อสุขภาพและการดำรงชีวิต 


ข้อ ๗  เพื่อส่งเสริมให้กลุ่มแม่และเด็ก  กลุ่มผู้สูงอายุ  กลุ่มผู้พิการ  กลุ่มผู้ประกอบอาชีพที่มีความเสี่ยง  และกลุ่มผู้ป่วยโรคเรื้อรัง สามารถเข้าถึงบริการสาธารณสุขได้อย่างทั่วถึงและมีประสิทธิภาพ ตามประเภทและขอบเขตของบริการสาธารณสุขที่คณะกรรมการหลักประกันสุขภาพแห่งชาติกำหนด 


ข้อ ๘  เพื่อสนับสนุนค่าใช้จ่ายให้กลุ่มประชาชนหรือองค์กรประชาชน  จัดทำกิจกรรมเพื่อสร้างเสริมสุขภาพ การป้องกันโรค หรือการฟื้นฟูสมรรถภาพ

ข้อ ๙  เพื่อให้ประชาชนมีคุณภาพชีวิตที่ดี และสร้างความเสมอภาคในการเข้าถึงกองทุนหลักประกันสุขภาพ
หมวดที่  ๒
สมาชิกกองทุนหลักประกันสุขภาพ
--------------------------------

ข้อ  ๑๐  สมาชิกกองทุนหลักประกันสุขภาพ  ต้องมีคุณสมบัติดังต่อไปนี้ 



(๑) มีภูมิลำเนาและมีชื่อในทะเบียนบ้านตามกฎหมาย  ว่าด้วยการทะเบียนราษฎรหรือขึ้นทะเบียนในโครงการหลักประกันสุขภาพถ้วนหน้าในพื้นที่ตำบลห้วยนาง  อำเภอห้วยยอด  จังหวัดตรัง


(๒) เป็นผู้พร้อมที่จะปฏิบัติตามระเบียบกองทุนหลักประกันสุขภาพ
หมวดที่  ๓
คณะกรรมการบริหารกองทุนหลักประกันสุขภาพ
--------------------------------

ข้อ ๑๑  คณะกรรมการบริหารกองทุนหลักประกันสุขภาพ  ประกอบด้วย 



(๑)  นายกองค์การบริหารส่วนตำบลห้วยนาง  

เป็นประธานกรรมการ


(๒)  ผู้ทรงคุณวุฒิในพื้นที่  จำนวน  ๒  คน


เป็นกรรมการ 



(๓)  สมาชิกสภาองค์การบริหารส่วนตำบล 
ที่สภาฯ มอบหมาย  จำนวน  ๒  คน 


เป็นกรรมการ 



(๔)  หัวหน้าสถานีอนามัยในพื้นที่ตำบลห้วยนาง    

เป็นกรรมการ 



(๕)  อาสาสมัครสาธารณสุขประจำหมู่บ้าน(อสม.)
ที่คัดเลือกกันเอง  จำนวน  ๒  คน  



เป็น กรรมการ 



(๖)  ผู้แทนหมู่บ้านที่ประชาชนในหมู่บ้าน
คัดเลือกกันเอง  จำนวนไม่เกิน  ๕  คน  


เป็นกรรมการ
(๗)  ปลัดองค์การบริหารส่วนตำบล หรือเจ้าหน้าที่อื่น
ที่นายกองค์การบริหารส่วนตำบลมอบหมาย 

เป็นกรรมการและเลขานุการ

ให้สาธารณสุขอำเภอห้วยยอด และผู้อำนวยการโรงพยาบาลห้วยยอด  เป็นที่ปรึกษา


ข้อ  ๑๒  คณะกรรมการบริหารกองทุนหลักประกันสุขภาพ  มีอำนาจหน้าที่ดังต่อไปนี้ 



(๑)  บริหารจัดการกองทุนหลักประกันสุขภาพให้เป็นไป ตามวัตถุประสงค์ของกองทุนหลักประกันสุขภาพ


(๒)  รับผิดชอบการรับเงิน การจ่ายเงิน การเก็บรักษาเงินและการจัดทำบัญชีเงินหรือทรัพย์สินในกองทุนหลักประกันสุขภาพ ให้เป็นไปตามที่สำนักงานหลักประกันสุขภาพแห่งชาติกำหนด 



(๓)  ดำเนินการให้ประชาชนกลุ่มเป้าหมายต่าง ๆ ในความรับผิดชอบสามารถเข้าถึงบริการสาธารณสุขทั้งที่บ้าน  ในชุมชนหรือหน่วยบริการได้อย่างทั่วถึงและมีประสิทธิภาพ 



(๔)  จัดทำข้อมูลและแผนการดำเนินงานที่เกี่ยวกับปัญหาสาธารณสุข  กลุ่มเป้าหมายและหน่วยบริการต่าง ๆ ที่เกี่ยวข้อง
(๕)  จัดทำสรุปผลการดำเนินงาน  รายงานการรับจ่ายและเงินคงเหลือของกองทุนหลักประกันสุขภาพ เมื่อสิ้นปีงบประมาณเพื่อเสนอสำนักงานหลักประกันสุขภาพแห่งชาติ และองค์การบริหารส่วนตำบลภายในเดือนธันวาคมของทุกปี   
(๖) แต่งตั้งคณะอนุกรรมการหรือคณะทำงานเพื่อดำเนินงานที่เกี่ยวข้องได้ตามความจำเป็น 


ข้อ  ๑๓  กรรมการที่มาจากการคัดเลือกตามข้อ ๑๑  (๒) (๓) (๕) และ(๖) ให้มีวาระคราวละ ๒ ปี  เมื่อครบกำหนดวาระหากยังมิได้มีการคัดเลือกใหม่  ให้ปฏิบัติหน้าที่ต่อไปจนกว่ากรรมการซึ่งได้รับการคัดเลือกเข้ารับหน้าที่

กรรมการที่พ้นจากตำแหน่งก่อนครบวาระหรือครบวาระ  ให้มีการดำเนินการคัดเลือกกรรมการประเภทเดียวกันในการคราวการประชุมครั้งถัดไปหรือกำหนดโดยมติที่ประชุม  และให้ผู้ได้รับการคัดเลือกอยู่ในวาระเท่าที่ตนแทน

ข้อ  ๑๔  นอกจากการพ้นจากตำแหน่งตามวาระแล้ว  กรรมการที่มาจากการคัดเลือกตามข้อ ๑๑ (๒) (๓) (๕) และ (๖)  พ้นจากตำแหน่งในกรณี ดังต่อไปนี้


(๑)  ตาย 


(๒)  ลาออก


(๓)  เป็นคนไร้ความสามารถ หรือเสมือนไร้ความสามารถ 



(๔)  เป็นบุคคลล้มละลาย 

ข้อ  ๑๕  ให้มีการประชุมคณะกรรมการบริหารกองทุนหลักประกันสุขภาพ อย่างน้อยสามเดือนต่อครั้ง  การประชุมต้องมีคณะกรรมการมาประชุมไม่น้อยกว่ากึ่งหนึ่งของจำนวนคณะกรรมการทั้งหมดเท่าที่มีอยู่จึงจะเป็นองค์ประชุม  
การลงมติให้ถือเสียงข้างมาก ถ้ามีคะแนนเสียงเท่ากันให้ประธานในที่ประชุมมีสิทธิออกเสียงเป็นการชี้ขาด

ในกรณีที่ประธานกรรมการไม่อยู่หรือไม่อาจปฏิบัติหน้าที่ได้ ให้คัดเลือกกรรมการตามมติที่ประชุม ทำหน้าที่ประธานที่ประชุม
ข้อ  ๑๖  การประชุมคณะกรรมการให้มีระเบียบวาระในการประชุม และดำเนินการประชุมไปตามระเบียบวาระการประชุม ให้มีการจัดทำรายงานการประชุม และให้ประธานกรรมการหรือเลขานุการเป็นผู้รับรอง 
คณะกรรมการ คณะอนุกรรมการ คณะทำงานและเจ้าหน้าที่ที่เข้าร่วมการประชุม มีสิทธิได้รับเบี้ยประชุม  ครั้งละไม่เกิน  ๒๐๐  บาท
ข้อ  ๑๗  ให้ประธานกรรมการ แต่งตั้งคณะอนุกรรมการหรือคณะทำงาน  โดยมติของคณะกรรมการเพื่อปฏิบัติหน้าที่ช่วยเหลือคณะกรรมการ และให้มีการประชุมคณะอนุกรรมการ คณะทำงาน  
หมวดที่  ๔
การบริหารงบประมาณของกองทุนหลักประกันสุขภาพ
--------------------------------
ข้อ  ๑๘  เงินรายรับ หรือทรัพย์สินของกองทุนหลักประกันสุขภาพ  ได้มาจาก
(๑) เงินค่าบริการสาธารณสุขที่ได้รับจากกองทุนหลักประกันสุขภาพแห่งชาติ ในส่วนของการสร้างเสริมสุขภาพและป้องกันโรคตามที่คณะกรรมการหลักประกันสุขภาพแห่งชาติกำหนด
(๒) เงินอุดหนุนหรืองบประมาณที่ได้รับจากองค์การบริหารส่วนตำบลห้วยนาง ตามที่กฎหมายกำหนด
(๓)  เงินสมทบจากชุมชนหรือกองทุนชุมชน
(๔)  เงินบริจาค
(๕)  รายได้อื่น ๆ หรือทรัพย์สินที่ได้รับมาในกิจการของกองทุนหลักประกันสุขภาพ
ข้อ  ๑๙  บรรดาเงินรายรับในกองทุนหลักประกันสุขภาพ ให้นำส่งเข้าบัญชี “ กองทุนหลักประกันสุขภาพองค์การบริหารส่วนตำบลห้วยนาง ”  ประเภทบัญชีเงินฝากออมทรัพย์  
ข้อ  ๒๐  การรับเงินเข้ากองทุนหลักประกันสุขภาพให้รับเป็นเงินสด  เช็ค  ตั๋วแลกเงิน  หรือธนาณัติ
ข้อ  ๒๑  การรับเงินกองทุนหลักประกันสุขภาพ ให้สำนักงานเลขานุการกองทุน  ออกใบเสร็จรับเงินในนามของ กองทุนหลักประกันสุขภาพองค์การบริหารส่วนตำบลห้วยนางให้แก่ผู้ชำระเงินทุกครั้ง  เว้นแต่การรับเงินงบประมาณรายจ่าย หรือการรับเงินทางธนาคาร ให้ใช้สำเนาใบฎีกาหรือสำเนาใบนำฝากธนาคารเป็นหลักฐาน
ใบเสร็จรับเงินให้ใช้ตามแบบที่คณะกรรมการกำหนด  และให้มีสำเนาอย่างน้อยหนึ่งฉบับเพื่อเป็นหลักฐานในการตรวจสอบ
เมื่อกองทุนได้รับเงินแล้ว ให้นำส่งเข้าบัญชีในวันที่ได้รับหรืออย่างช้าภายใน  ๓  วันทำการนับจากวันที่ได้รับเงิน
หมวดที่  ๕
การจ่ายเงิน
ข้อ  ๒๒  การจ่ายเงินกองทุน ให้จ่ายได้ตามวัตถุประสงค์ของกองทุน  การส่งเสริมสนับสนุนและพัฒนาการดำเนินงานของกองทุนที่คณะกรรมการบริหารกองทุนได้กำหนด  โดยมีลักษณะของกิจกรรมที่จะของบประมาณ และจ่ายเงินสนับสนุนจากกองทุนได้  ดังนี้ 
(๑)  กิจกรรมการจัดบริการสุขภาพตามชุดสิทธิประโยชน์

(๒)  กิจกรรมสนับสนุนงบประมาณแก่หน่วยบริการสาธารณสุขที่อยู่ในชุมชนท้องถิ่น

(๓)  กิจกรรมการสนับสนุนการสร้างเสริมสุขภาพโดยประชาชน และชุมชนท้องถิ่น

(๔)  กิจกรรมการบริหารกองทุน พัฒนาศักยภาพกรรมการ  และพัฒนาระบบบริหารจัดการ
ข้อ  ๒๓  วิธีการจ่ายเงินกองทุนหลักประกันสุขภาพ ให้จ่ายได้ ดังนี้
(๑)  จ่ายเป็นเงินสด หรือเช็ค หรือตั๋วแลกเงิน หรือธนาณัติ
(๒)  จ่ายทางธนาคารหรือทางอื่นที่คณะกรรมการกำหนด
ข้อ  ๒๔  การจ่ายเงินตามข้อ ๒๓ ให้ปฏิบัติดังนี้

(๑)  การจ่ายเงินให้แก่เจ้าหนี้  หรือผู้มีสิทธิรับเงิน  ให้จ่ายในนามของเจ้าหนี้  หรือผู้มีสิทธิ์รับเงินนั้น


(๒)  การจ่ายเงินให้ผู้ปฏิบัติงานหรือหน่วยงาน ให้จ่ายในนามผู้ปฏิบัติงานหรือหน่วยงานนั้น
(๓)  การออกเช็คสั่งจ่ายเงินทุกครั้ง ให้จ่ายเช็คขีดคร่อม ขีดฆ่าคำว่า “หรือตามคำสั่ง” หรือ “หรือผู้ถือ” ออกและเขียนหรือพิมพ์จำนวนเงินในเช็คที่เป็นตัวอักษรให้ชิดคำว่าบาท หรือขีดเส้นหน้าจำนวนเงิน  อย่าให้มีช่องว่างที่จะเขียนหรือพิมพ์จำนวนเงินเพิ่มได้ และให้ขีดเส้นตรงหลัง ชื่อ สกุล ชื่อบริษัท หรือห้างหุ้นส่วน หรือผู้มีสิทธิ์รับเงินจนชิดคำว่า “หรือผู้ถือ” หรือ “ตามคำสั่ง” แล้วแต่กรณีโดยมิให้การเขียนหรือพิมพ์ชื่อบุคคลเพิ่มเติมได้อีก
ข้อ  ๒๕  การจ่ายเงินกองทุน  โดยปกติต้องมีหลักฐานการจ่ายที่เป็นใบเสร็จรับเงิน หรือหลักฐานการนำเงินเข้าบัญชีเงินฝากของผู้รับที่ธนาคาร  หรือหลักฐานการรับเงินอย่างอื่นที่คณะกรรมการกำหนด  เก็บไว้ให้ตรวจสอบ

ข้อ  ๒๖  การจ่ายเงินกองทุนรายใด  ซึ่งตามลักษณะไม่อาจเรียกใบเสร็จรับเงินจากผู้รับเงินได้  ให้ผู้จ่ายเงินจัดทำใบสำคัญรับเงินรองรับการจ่ายเงินตามแบบและรายการตามที่คณะกรรมการกำหนด

ข้อ  ๒๗  การจ่ายเงินกองทุน  ถ้าผู้มีสิทธิ์รับเงินไม่สามารถมารับเงินได้ด้วยตนเอง  จะมอบอำนาจให้ผู้อื่นเป็นผู้รับแทนก็ให้กระทำได้

ข้อ  ๒๘  ในกรณีใบสำคัญคู่จ่ายสูญหาย  ให้ปฏิบัติดังนี้


(๑)  ถ้าใบสำคัญคู่จ่ายเป็นใบเสร็จรับเงินสูญหาย  ให้ใช้สำเนาใบเสร็จรับเงินซึ่งผู้รับเงินรับรองใบสำเนานั้น  หรือใบรับรองการรับเงินซึ่งผู้รับเงินรับรองแล้วแทนได้


(๒)  ถ้าใบสำคัญคู่จ่ายเป็นใบเสร็จรับเงินสูญหาย  หากไม่อาจขอสำเนาใบเสร็จรับเงินตาม (๑) ได้ให้ผู้จ่ายเงินทำใบรับรองการจ่ายเงินโดยชี้แจงเหตุผล  พร้อมทั้งคำรับรองว่าไม่เคยนำใบสำคัญคู่จ่ายมาเบิกจ่าย และหากค้นพบภายหลังก็จะไม่เบิกจ่ายอีก  เสนอประธานกรรมการหรือผู้ที่ประธานกรรมการมอบหมายแล้วแต่กรณีเพื่อพิจารณาอนุมัติ เมื่อได้รับอนุมัติแล้วให้ใช้ใบรับรองการจ่ายเงินนั้น แทนใบสำคัญคู่จ่าย
หมวดที่  ๖
การเก็บรักษาเงิน
ข้อ  ๒๙  ในการเก็บรักษาเงิน ให้สำนักงานเลขานุการกองทุนเปิดบัญชีเงินฝากกับธนาคาร ประเภทบัญชีเงินฝากออมทรัพย์  และบัญชีกระแสรายวัน  ชื่อบัญชี “ กองทุนหลักประกันสุขภาพองค์การบริหารส่วนตำบลห้วยนาง ”
ข้อ  ๓๐  การเปิดบัญชีให้คณะกรรมการบริหารกองทุนหลักประกันสุขภาพ มอบหมายให้ประธานกรรมการและกรรมการอื่นอีก  ๓  คน  มีอำนาจลงนามร่วมกันในการเปิดบัญชีและเบิกจ่ายเงินจากบัญชีที่เปิดไว้กับธนาคารตามจำนวนที่คณะกรรมการอนุมัติ  
การเบิกจ่ายเงินตามวรรคหนึ่ง ให้ผู้มีอำนาจ ๒ ใน ๔  คน ที่ร่วมกันลงนามในการเปิดบัญชีเป็นผู้ลงนามในการเบิกจ่าย

ข้อ  ๓๑  กรณีที่มีความจำเป็น คณะกรรมการอาจมอบหมายให้ประธานกรรมการ หรือกรรมการและเลขานุการ เก็บรักษาเงินสดไว้เพื่อสำรองจ่ายภายในวงเงินไม่เกิน  ๑๐,๐๐๐  บาท (หนึ่งหมื่นบาทถ้วน) ต่อวัน 
ข้อ  ๓๒  อำนาจการอนุมัติงบประมาณกองทุนหลักประกันสุขภาพ  ต้องผ่านการพิจารณาอนุมัติโดยคณะกรรมการบริหารกองทุนหลักประกันสุขภาพองค์การบริหารส่วนตำบลห้วยนางทุกโครงการ  
หมวดที่  ๗
การบัญชี

ข้อ  ๓๓  การบันทึกบัญชีให้ใช้แนวทาง ดังต่อไปนี้


(๑) ให้สำนักงานเลขานุการกองทุน บันทึกตามระบบบัญชีขององค์การบริหารส่วนตำบลที่ถือปฏิบัติ แต่ให้แยกระบบบัญชีกองทุนหลักประกันสุขภาพออกจากระบบบัญชีปกติเป็นอีกชุดหนึ่งต่างหาก หรือตามที่สำนักงานหลักประกันสุขภาพแห่งชาติกำหนด


(๒) รอบระยะเวลาบัญชี ให้ถือตามปีงบประมาณ


(๓) การเริ่มระบบบัญชีให้เริ่ม ณ วันที่ได้รับเงินจากกองทุนหลักประกันสุขภาพแห่งชาติ หรือได้รับเงินจากองค์การบริหารส่วนตำบลห้วยนาง


ข้อ  ๓๔  ให้สำนักงานเลขานุการกองทุนหลักประกันสุขภาพจัดทำรายงานการรับเงิน - จ่ายเงินและเงินคงเหลือประจำรายเดือน ประจำไตรมาส และประจำปีงบประมาณ  ดังนี้ 


(๑)  รายงานประจำเดือน  เสนอต่อประธานกรรมการ  ภายในวันที่  ๑๐  ของเดือนถัดไป


(๒)  รายงานประจำไตรมาส  เสนอต่อคณะกรรมการบริหารกองทุนภายใน  ๓๐  วันนับจากวันที่สิ้นสุดไตรมาส
(๓)  รายงานประจำปี  เสนอต่อคณะกรรมการบริหารกองทุนภายใน  ๖๐  วันนับจากวันที่สิ้นสุดปีงบประมาณ
ข้อ  ๓๕  ให้คณะกรรมการ นำเสนอรายงานการเงินให้สำนักงานหลักประกันสุขภาพแห่งชาติ  และองค์การบริหารส่วนตำบลห้วยนางทุกไตรมาส ภายใน ๓๐ วันนับจากวันสิ้นไตรมาส และรายงานเมื่อสิ้นปีงบประมาณภายในเดือนธันวาคมของทุกปี
หมวดที่  ๘
การบริหารจัดการด้านการเงิน  และพัสดุ
ข้อ  ๓๖  การพิจารณางบประมาณสนับสนุนกองทุนหลักประกันสุขภาพ สามารถสนับสนุนกิจกรรมได้  ๔  ลักษณะ ดังนี้คือ


(๑) การจัดบริการสร้างเสริมสุขภาพ  ป้องกันโรคและฟื้นฟูสมรรถภาพตามชุดสิทธิประโยชน์ เพื่อสนับสนุนงบประมาณเพื่อจัดบริการแก่กลุ่มเป้าหมาย ๕ กลุ่มหลัก  ได้แก่ กลุ่มแม่และเด็ก กลุ่มผู้สูงอายุ กลุ่มผู้พิการ กลุ่มผู้ประกอบอาชีพที่มีความเสี่ยง และกลุ่มผู้ป่วยโรคเรื้อรัง  และประชาชนทั่วไป 



(๒) สนับสนุนงบประมาณแก่หน่วยบริการสุขภาพที่อยู่ในชุมชนท้องถิ่น เช่น สถานีอนามัย  โรงพยาบาลชุมชน  ศูนย์บริการสาธารณสุข  เป็นต้น


(๓) การสนับสนุนการสร้างเสริมสุขภาพโดยประชาชนและชุมชนท้องถิ่น เพื่อสนับสนุนงบประมาณเพื่อส่งเสริมการสร้างสุขภาพ การควบคุมป้องกันโรค การฟื้นฟูสมรรถภาพ และการส่งเสริมภูมิปัญญาพื้นบ้าน ที่เกิดจากความคิดริเริ่มของประชาชนและองค์กรชุมชนในท้องถิ่น
(๔) การบริหารกองทุน/พัฒนาระบบบริหารจัดการกองทุนและอื่นๆ ไม่เกินร้อยละ  ๑๐  ของของค่าใช้จ่ายทั้งหมดของกองทุนในรอบปีงบประมาณนั้น เช่น ค่าเบี้ยประชุม อาหารว่าง อาหารกลางวัน เอกสารการประชุม วัสดุ ครุภัณฑ์ ค่าตอบแทนผู้จัดทำรายงาน ค่าใช้จ่ายเดินทางเข้าร่วมประชุมภายนอกของคณะกรรมการ ฯลฯ
ข้อ  ๓๗  ขั้นตอนการสนับสนุนงบประมาณจากกองทุนหลักประกันสุขภาพ สำหรับกิจกรรมที่ได้รับการสนับสนุนจากกองทุนหลักประกันสุขภาพ ต้องทำบันทึกข้อตกลงไว้เป็นหลักฐาน เพื่อใช้ประกอบการเบิกจ่ายและติดตามผลการดำเนินงาน โดยมีการรายงานผลการดำเนินงานเพื่อรายงานต่อคณะกรรมการบริหารกองทุนหลักประกันสุขภาพ

(๑) การจัดบริการสุขภาพตามชุดสิทธิประโยชน์  จะต้องมีบันทึกข้อตกลงอย่างชัดเจนว่ากองทุนหลักประกันสุขภาพ ได้ตกลงความร่วมมือกับหน่วยบริการสาธารณสุขนั้นในการจัดบริการตามชุดสิทธิประโยชน์อะไรบ้าง  สำหรับกลุ่มเป้าหมายใดเป็นจำนวนเท่าใด และงบประมาณสนับสนุนทั้งสิ้นเท่าไร  โดยหน่วยบริการจะต้องมีหน้าที่ในการรายงานสรุปให้คณะกรรมการบริหารกองทุนหลักประกันสุขภาพได้ทราบถึงผลการจัดบริการให้สำหรับกลุ่มเป้าหมายนั้นๆ ด้วย 
(๒) การสนับสนุนงบประมาณแก่หน่วยบริการสาธารณสุข จะต้องมีหนังสือหรือบันทึกที่เป็นทางการระหว่างกองทุนหลักประกันสุขภาพ  กับหน่วยบริการ  เพื่อให้มีหลักฐานว่าเป็นการสนับสนุนกิจกรรมอะไร และอย่างไรโดยประกอบกับหลักฐานการรับ – จ่ายเงิน 
(๓) การสร้างเสริมสุขภาพโดยประชาชนในชุมชนท้องถิ่นและกลุ่มเป้าหมายต่างๆ  ต้องทำบันทึกข้อตกลง ระหว่างกองทุนหลักประกันสุขภาพกับองค์กรชุมชนนั้นๆ ว่าสนับสนุนในเรื่องอะไร จำนวนเท่าไร มีเงื่อนไขอย่างไรและต้องเป็นหน้าที่ของผู้รับการสนับสนุนจะต้องจัดทำสรุปผลการดำเนินงาน เพื่อให้คณะกรรมการบริหารกองทุนหลักประกันสุขภาพทราบ เมื่อดำเนินการเสร็จสิ้น 
(๔) การบริหารจัดการกองทุน/ พัฒนาระบบหลักประกันสุขภาพและอื่นๆ  ต้องมีการบันทึกค่าใช้จ่ายประจำและในส่วนของการพัฒนาศักยภาพการบริหารกองทุน การพัฒนากำลังคน กองทุนหลักประกันสุขภาพต้องมีแผนงานโครงการที่ชัดเจนในการสนับสนุนกิจกรรม และมีการบันทึกเป็น       ลายลักษณ์อักษรถึงมติการสนับสนุนกิจกรรมของคณะกรรมการบริหารกองทุนหลักประกันสุขภาพ
ข้อ  ๓๘  การดำเนินการทางด้านพัสดุของกองทุน ให้ดำเนินการตามระเบียบกระทรวงมหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ.  ๒๕๓๕ และที่แก้ไขเพิ่มเติมถึง (ฉบับที่ ๙)  พ.ศ. ๒๕๕๓
ข้อ  ๓๙  การใดที่ไม่ได้กำหนดในระเบียบนี้  ให้เป็นไปตามมติของคณะกรรมการบริหารกองทุนหลักประกันสุขภาพ  ทั้งนี้ต้องไม่ขัดหรือแย้งกับหลักเกณฑ์ที่สำนักงานหลักประกันสุขภาพแห่งชาติกำหนด



ประกาศ  ณ  วันที่  ๑  เดือนกรกฎาคม  พ.ศ. ๒๕๕๔ 






   (นายมานิตย์  ศรีเทพ) 


ประธานกรรมการบริหารกองทุนหลักประกันสุขภาพ

องค์การบริหารส่วนตำบลห้วยนาง
